05/12/2017 | Administración Autonómica
Xunta de Galicia
Consellería de Economía, Emprego e Industria
Xefatura Territorial da Coruña
Servizo de Emprego e Economía Social
Resolución pola que se inscribe no Rexistro e se dá publicidade ao convenio colectivo da empresa Eulen, S. A. no seu centro de traballo de “Barcaza del embalse de Portodemouros”

Visto o expediente do convenio colectivo da empresa EULEN, S. A. no seu centro de traballo de “Barcaza del embalse de Portodemouros” (código n.º 15004391012008), que foi subscrito pola comisión negociadora na xuntanza do 18.07.2017, de conformidade co disposto no artigo 90 do Real Decreto Lexislativo 2/2015, do 23 de outubro, polo que se aproba o texto refundido da Lei do Estatuto dos Traballadores, no Real decreto 713/2010, do 28 de maio, sobre rexistro e depósito de convenios e acordos colectivos de traballo e na Orde de 29 de outubro de 2010 pola que se crea o Rexistro de Convenios e Acordos Colectivos de Traballo da Comunidade Autónoma de Galicia, esta Xefatura Territorial de Economía, Emprego e Industria RESOLVE: 1.º.–Ordenar a súa inscrición no Rexistro de Convenios e Acordos Colectivos de Traballo da Comunidade Autónoma de Galicia.2.º.–Dispoñer a súa publicación no Boletín Oficial da Provincia da Coruña. A Coruña, 23 de novembro de 2017 O xefe territorial Isidoro Martínez Arca CONVENIO COLECTIVO DA EMPRESA EULEN, S. A. NO SEU CENTRO DE TRABALLO DE “BARCAZA DEL EMBALSE DE PORTODEMOUROS”(2018-2022) Artigo 1.–Ámbito funcional. Este convenio será de obrigado cumprimento tanto para a empresa EULEN, S. A. como para os traballadores, no centro de traballo de “Barcaza del Embalse de Portodemouros”, sito no Concello de Santiso, provincia da Coruña. Artigo 2.–Ámbito persoal. A normativa deste convenio será de obrigada e xeral observancia para a empresa e traballadores da actividade indicada no artigo anterior. Artigo 3.–Ámbito temporal. A vixencia deste convenio terá unha duración inicial de cinco anos, desde o 01.01.2018 ao 31.12.2022. No ANEXO I, que figura ao final do texto, achéganse as táboas salariais correspondentes a cada un dos anos do referido período. Artigo 4.–Prórroga da vixencia. En evitación do baleiro normativo que noutro caso se produciría, unha vez rematada súa vixencia inicial, ou a de calquera das súas prórrogas, continuará rexendo na súa totalidade tanto o seu contido normativo como no obrigacional ata que sexa substituído por outro. Artigo 5.–Forma e condicións de denuncia. Para dar cumprimento ao previsto no artigo 85.3. d) do Estatuto dos Traballadores, as partes asinantes fan constar expresamente que este convenio poderá denunciarse por calquera das partes, durante o tres últimos meses previos á data do seu vencemento, mediante comunicación escrita ao resto das partes e á autoridade laboral. En caso de non se producir a devandita denuncia, o convenio entenderase prorrogado de ano en ano nos seus propios termos. Artigo 6.–Salario base e complementos salariais. Para cada un dos anos de vixencia deste convenio o salario base, gratificacións extraordinarias, plus de nocturnidade, plus salarial e extrasalarial son os que figuran no ANEXO I deste convenio. Artigo 7.–Prelación de normas. As normas que contén este convenio regularán, con carácter preferente e prioritario, as relacións entre a empresa EULEN, S. A. e os traballadores do Centro de Traballo Embalse de Portodemouros. No que non está previsto neste convenio, estarase ao que dispón o Estatuto dos Traballadores e demais disposicións legais vixentes. Artigo 8.–Compensación e absorción. As condicións que se implantan por virtude deste convenio compensarán e/ou absorberán calquera outra que exista á súa entrada en vigor, sexa cal for a súa natureza ou a orixe da súa existencia, así como as que poidan establecerse por normas publicadas durante a súa vixencia. Artigo 9.–Vinculación á totalidade. As condicións pactadas neste convenio forman un todo orgánico e indivisible e, para efectos da súa aplicación práctica, serán consideradas globalmente en cómputo anual. No caso de que a xurisdición social non aprobase algún dos pactos contidos nel, este quedará sen eficacia práctica, debendo ser reconsiderado o contido na súa totalidade. Artigo 10.–Comisión paritaria de interpretación. Constitúese unha comisión mixta de interpretación deste convenio, presidida pola persoa que esta designe na primeira reunión que se celebre, actuando a outra como secretario/a. Poderán acudir, asesores de ambas partes con voz e sen voto. Quedará constituída polo representante legal dos traballadores e un representante da empresa. Os acordos da comisión paritaria adoptaranse, en todo caso, por unanimidade e aqueles que interpreten este convenio terán a mesma eficacia que a norma que sexa interpretada. A comisión reunirase a solicitude de calquera das partes asinantes, nun prazo non superior a 10 días hábiles desde a data en que se presente a solicitude formal de reunión e entenderá das seguintes cuestións: * A interpretación do convenio. * A instancia dalgunha das partes, mediar e/ou tentar conciliar, de ser o caso, e previo acordo destas e a solicitude destas, arbitrar en cantas ocasións e conflitos -todos eles de carácter colectivo- se poidan suscitar na aplicación deste convenio. Vixilancia e seguimento do cumprimento deste convenio. * As demais que legalmente se lle poidan atribuír. Para a solución das discrepancias que non se podan resolver na Comisión Paritaria, estas someteranse a mediación e/ou arbitraxe segundo o establecido no Acordo Interprofesional Galego sobre Procedementos Extraxudiciais para a Solución de Conflitos Colectivos de Traballo (AGA). CONDICIÓNS ECONÓMICAS Artigo 11.–Normas xerais. As condicións retributivas do persoal afectado por este convenio serán as que conteñen las táboas que se unen como ANEXO I e que se regulan nos artigos seguintes: O salario basee o plus de turnicidade (quendas) devindicarase durante todos os días naturais do mes é en curso. Os pluses de asistencia e extrasalarial devindicaranse durante os días efectivamente traballados. O plus de nocturnidade devindicarase por cada noite efectivamente traballada en horario nocturno. As pagas extraordinarias devindicaranse semestralmente, por días naturais, na seguinte forma: * Paga de xullo: do 1 de xaneiro ao 30 de xuño. * Paga do Nadal: do 1 de xullo ao 31 de decembro. As formas de devindicación da retribución anual virán dadas pola seguinte fórmula: R. A. = (S. B. + P. T.) x 335 + [(P. A.+ P. E.) x 222 días efectivos de traballo] + Vacacións + P. J + P. N. Sendo: * R. A. = Retribución anual * S. B. = Salario base * P. T. = Plus de turnicidade (quendas) * P. A.= Plus de asistencia * P. E. = Plus extrasalarial * P. N. = Plus de nocturnidade * P. J. = Paga de xuño * P. N = Paga do Nadal Os cadros de retribucións que figuran unidos a este convenio no ANEXO I forman parte integrante del e teñen a mesma forza de obrigar que o resto do convenio. Artigo 12.–Pago de haberes. Todas as percepcións se aboarán mensualmente por períodos vencidos; as de vencemento superior prorratearanse mensualmente en nómina. A forma de pagamento será a de transferencia bancaria, agás imposibilidade ou circunstancias non previstas. O traballador deberá facilitar á empresa, ao tempo do seu ingreso ou incorporación esta, o seu número de identificación fiscal (NIF) e número de conta bancaria, de conformidade coa normativa aplicable respecto diso. Artigo 13.–Salario base. Entenderase por tal o que figura para cada posto de traballo nas táboas salariais (ANEXO I), devindicándose por días naturais. Artigo 14.–Pluses salariais: Plus de asistencia e Plus de turnicidade (quendas). O plus de asistencia aboarase a todos os traballadores na contía sinalada na táboa de retribucións que figura como ANEXO I a este convenio e devindicarase por día efectivo de traballo. O plus de turnicidade (quendas) aboarase a todos os traballadores na contía sinalada na táboa de retribucións que figura como ANEXO I a este convenio e devindicarase por día natural, incluído o mes de vacacións. Artigo 15.–Plus de nocturnidade. Establécese un plus de nocturnidade que vén compensar aos traballadores pola realización desta modalidade de xornada. Devindicarase por cada xornada efectiva realizada en horario nocturno. O importe deste plus de nocturnidade é o que figura no ANEXO I deste convenio. Artigo 16.–Plus extrasalarial: Plus de distancia. Co fin de compensar os gastos que se producen aos traballadores para acudir aos seus postos de traballo, calquera que sexa a distancia a percorrer, aboarase un plus extrasalarial, calculado por día efectivo de traballo que se determina nas táboas do ANEXO I deste convenio. Artigo 17.–Gratificacións extraordinarias. Os traballadores afectados por este convenio terán dereito exclusivamente a dúas pagas extraordinarias ao ano, que se aboarán prorrateándose mensualmente en nómina. A contía das pagas extraordinarias será, para cada posto de traballo, o importe que figura na táboa salarial do ANEXO I. As devanditas pagas extraordinarias non se devindicarán mentres dure calquera das causas de suspensión de contrato previstas no artigo 45 do Estatuto dos Traballadores. Os traballadores que ingresen ou cesen no transcurso de cada semestre natural devindicarán a paga en proporción ao tempo de permanencia na empresa durante este. Artigo 18.–Roupas de traballo e equipos de protección individual. Ao persoal afectado por este convenio seralle entregado, pola empresa, o seguinte equipamento: Un buzo de traballo, unhas botas de traballo e un traxe de auga. Este equipamento será entregado anualmente. A conservación e limpeza do devandito equipamento de traballo será por conta do traballador, o cal debe manter un bo estado de conservación e uso. Artigo 19.–Tipos e modalidades de traballo. Os traballos, e a modalidade de xornada, realizados polos traballadores afectados por este convenio, deben ser considerados, en si mesmos, traballos especiais; pero o pactado neste convenio, no seu cómputo global anual, absorbe todo o que se poida sobreentender deste artigo, non procedendo ningún aboamento económico por este motivo. Artigo 20.–Horas extraordinarias. As partes asinantes deste convenio acordan a conveniencia de reducir ao mínimo indispensable a realización de horas extraordinarias, axustándose aos seguintes criterios: As horas extraordinarias, en todo caso, pola súa natureza, serán voluntarias de acordo coas disposicións vixentes, agás as que teñan a súa causa en forza maior. Considéranse horas extraordinarias estruturais as motivadas por ausencias imprevistas, cambio de quenda ou por calquera circunstancia de carácter estrutural que altere o proceso normal de produción. As horas extraordinarias compensaranse, preferentemente, con tempo de descanso; en caso de aboamento destas, o seu importe será o fixado nas táboas salariais do ANEXO I. Artigo 21.–Xubilación. Recoñécense as seguintes clases de xubilación, como medidas para fomentar o emprego:  Xubilación forzosa. Como política de fomento do emprego e por necesidades do mercado de traballo no sector, establécese a xubilación forzosa ao sesenta e cinco anos de idade dos traballadores que teñan cuberto o período mínimo legal de carencia para obter a devandita prestación.  Xubilación parcial. Así mesmo, os traballadores afectados por este convenio poderán, durante a súa vixencia, acollerse á xubilación parcial, conforme á lexislación vixente. Coa devandita finalidade, a empresa deberá formalizar o correspondente contrato de substitución, nos termos previstos regulamentariamente. Artigo 22.–Antigüidade. O concepto de antigüidade -para efectos de percepción económica- non existe; pero os traballadores verán recoñecida nos seus recibos de salarios a antigüidade do primeiro contrato detraballo realizado coa empresa, salvo que, con posterioridade a este, exista unha desvinculación da empresa durante un período de tempo significativo. Artigo 23.–Vacacións. O persoal afectado por este convenio, sexa cal for a súa modalidade de contratación laboral, terá dereito ao goce dun período de vacacións anuais retribuídas de 30 días naturais de duración. O período de goce de vacacións será o comprendido entre os meses de marzo a decembro, de forma rotativa entre os traballadores, salvo circunstancias especiais do servizo. A forma de devindicación das vacacións será a seguinte: V = S. B. + P. T. + P. A.+ P. E + P. J + P. N. Sendo: * V. = Vacacións. * S. B. = Salario base (30 días) * P. T. = Plus de turnicidade (quendas) (30 días) * P. A. = Plus de asistencia (20 días) * P. E. = Plus extrasalarial (20 días) * P. J. = Paga de xuño (prorrateada por 12 meses) * P. N = Paga do Nadal (prorrateada por 12 meses) Artigo 24.–Licenzas. Todo o contido neste apartado sen perxuízo do establecido no artigo 37 do Estatuto dos Traballadores. Sen perxuízo do establecido no artigo 37 do Estatuto dos Traballadores, o traballador, previo aviso de, polo menos, 48 horas, salvo acreditada urxencia e xustificación posterior, está facultado para se ausentar do traballo, por algún dos motivos e polo tempo seguinte: a) Quince días naturais retribuídos en caso de matrimonio do traballador. Para estes efectos equipararanse as parellas de feito, sempre que se acredite o rexistro formal desta. b) Falecemento: en caso de falecemento de parentes até o segundo grao de consanguinidade ou afinidade, será de cinco días naturais. c) Nacemento de fillos e adopción: será sempre de sete días naturais. d) Un día, por matrimonio de fillo. e) Dous días naturais, por enfermidade grave, hospitalización ou intervención cirúrxica sen hospitalización que precise repouso domiciliario do cónxuxe ou parentes até o segundo grao de consanguinidade ou afinidade. Se para tal fin o traballador precise facer un desprazamento ao efecto de máis de 100 quilómetros o prazo será de catro días. f) Un día por traslado do domicilio habitual. g) Polo tempo necesario para concorrer a exames, como consecuencia dos estudos que estea a realizar, en centros de ensino, universitarios, de formación profesional, de carácter público ou privado, legalmente recoñecidos. As retribucións correspondentes aos días de licenza serán as mesmas que en vacacións. Artigo 25.–Contratación. Os traballadores afectados por este convenio terán todos contratos indefinidos, agás os que resulten de nova contratación. ORDENACIÓN E PRESTACIÓN DO TRABALLO Artigo 26.–Xornada de traballo. Establécese unha xornada laboral de 40 horas semanais de traballo efectivo, o que supón un cómputo anual de traballo efectivo de 222 días, atendendo ao Calendario Laboral da Consellería de Traballo da provincia da Coruña. Artigo 27.–Horario de traballo. O horario en xornada normal de actividade laboral para o centro de traballo apuntado no artigo anterior será o seguinte: QUENDA DE MAÑÁ: de 06.00 a 14.00 horas. QUENDA DE TARDE: de 14.00 a 22.00 horas. QUENDA DE NOITE: de 22.00 a 0 6.00 horas. Os traballadores poderán cambiar libremente a súa quenda de traballo, sempre en relación a igual categoría, é dicir, un encargado cun encargado e un patrón cun patrón, e sempre que medie un preaviso de dous días de antelación. A puntualidade é de necesaria observancia e esixirase a todos os traballadores afectados por este convenio. Enténdese por puntualidade a presenza do persoal ás horas de comezo da xornada no seu posto de traballo e coa roupa de traballo posta, así como o non abandonar o posto traballo antes da hora de finalización da quenda. Artigo 28.–Recoñecementos médicos. Sen prexuízo de cantas obrigas e criterios se establecen en canto a vixilancia da saúde no artigo 22 da Lei 31/1995, do 8 de novembro, de prevención de riscos laborais, as partes acordan: 1. A empresa virá obrigada a realizar recoñecemento médico previo á admisión e recoñecementos periódicos a todos os traballadores ao seu servizo, polo menos, unha vez ao ano.2. Os recoñecementos periódicos posteriores ao de admisión serán de libre aceptación para o traballador, aínda que, a requirimento da empresa, deberá asinar a non aceptación cando non se desexe someterse aos devanditos recoñecementos.3. En todos os casos o recoñecemento médico será axeitado ao posto de traballo de que se trate.4. Serán de cargo exclusivo da empresa os custos dos recoñecementos médicos e, nos xornais, ademais, os gastos de desprazamento orixinados por estes. Artigo 29.–Indemnizacións. Establécense as seguintes indemnizacións para todos os traballadores afectados por este convenio: a) En caso de morte derivada de enfermidade común ou accidente non laboral, o importe dunha mensualidade de todos os conceptos das táboas do convenio. b) En caso de morte, incapacidade permanente absoluta ou gran invalidez, derivadas de accidente de traballo ou enfermidade profesional: 40.000 €. c) En caso de incapacidade permanente total derivada de accidente de traballo ou enfermidade profesional: 23.000 €. Para a cobertura das indemnizacións previstas nos apartados b) e c) a empresa subscribirá unha póliza individual ou colectiva que deberán exhibir ao traballador que así o solicite. Agás designación expresa de beneficiarios polo asegurado, a indemnización farase efectiva ao traballador accidentado ou, en caso de falecemento, aos herdeiros legais do traballador. As indemnizacións previstas nos apartados b) e c) deste artigo serán consideradas a conta de calquera outras cantidades que puidesen ser recoñecidas como consecuencia de responsabilidades civís sempre que non deriven de condenas penais esixidas ou impostas ao empresario, debendo deducirse destas en todo caso, tendo en conta da natureza civil que teñen estas e ambas as partes lle recoñecen. Tampouco as devanditas indemnizacións poderán servir como base para a imposición da recarga de prestacións por falta de medidas de seguridade e saúde no traballo. Para os efectos de acreditar o dereito ás indemnizacións aquí pactadas, considerarase como data do feito causante aquela en que se produce o accidente de traballo ou a causa determinante da enfermidade profesional. Artigo 30.–Complemento I. T. por accidente de traballo. No caso de accidente laboral ocorrido no centro de traballo e en horario de traballo, a empresa aboará un complemento que, sumado ás prestacións regulamentarias por incapacidade temporal (I. T.), garanta o cento por cento do salario, e durante un período máximo de tres meses. Artigo 31.–Dereitos sindicais. Quedan recoñecidos todos os dereitos que a lexislación vixente contempla. Artigo 32.–Deberes do empresario. En relación coa prestación do traballo, o empresario está obrigado a facilitar aos traballadores cantos medios sexan precisos para a axeitada realización do seu labor, así como os medios de protección necesarios para efectos da súa seguridade e saúde no traballo, e velar polo uso efectivo destes, e, en xeral, a respectar os dereitos laborais dos traballadores establecidos no artigo 4 do Estatuto dos Traballadores. Artigo 33.–Promoción e formación. O traballador terá dereito a: 1.–Ao goce de permisos necesarios para concorrer a exames, preavisando sobre as datas de celebración destes con polo menos un mes de antelación, cando curse con regularidade estudos para a obtención dun título académico ou profesional, en centro público ou privado homologado.2.–Á adaptación da xornada ordinaria de traballo para a asistencia a cursos de formación profesional ou á concesión do permiso oportuno de formación ou perfeccionamento profesional con reserva do posto de traballo. O traballador deberá avisar cun mes de antelación, e o permiso será concedido atendendo ás necesidades do servizo e as profesionais, non podendo outorgarse a máis dun traballador por ano natural. Estes permisos unicamente serán retribuídos en caso de cursos de formación ou perfeccionamento profesional obrigatorios para o desempeño do seu cargo na empresa. En caso de non aproveitamento académico, os permisos para repetición do curso serán por conta do traballador. Artigo 34.-Non discriminación e igualdade de xénero. As partes firmantes deste convenio, e na execución do mesmo, están comprometidas coa promoción do principio de igualdade de oportunidades e non discriminación das condicións de traballo por razóns de sexo, estado civil, idade, raza, nacionalidade, condición social, ideas relixiosas ou políticas, afiliación ou non a un sindicato, así como por razóns de lingua dentro do Estado español, todo iso de conformidade coa lexislación vixente e en particular ó regulado na Lei de igualdade efectiva entre mulleres e homes que entrou en vigor o 24 de marzo de 2007. Este compromiso implica eliminar os obstáculos que poidan afectar ó non cumprimento da igualdade de condicións entre homes e mulleres, así como poñer en marcha medidas de acción positiva ou outras necesarias para corrixir posibles situacións de discriminación, entre outras, as políticas de contratación, emprego, igualdade de oportunidades e categorías profesionais. A negociación colectiva poderá establecer medidas de acción positiva para promover o acceso das mulleres a todas as profesións. Para iso, poderá facer reservas e preferencias nas condicións de contratación para que, en igualdade de condicións de idoneidade, teñan preferencia para a súa contratación, as persoas do sexo menos representado no grupo ou categoría profesional en cuestión. Así mesmo, a negociación colectiva poderá establecer este tipo de medidas nas condicións de clasificación profesional, promoción e formación, de xeito que en igualdade de condicións de idoneidade, teñan preferencia as persoas do sexo menos representado para favorecer o seu acceso no grupo, categoría profesional ou posto de traballo en cuestión Disposicións adicionais ÚNICA. –As táboas de retribucións que se incorporan como ANEXO I a este convenio formarán parte inseparable del e terán igual forza obrigatoria para as partes. ANEXO I (*) As retribucións mensuais que figuran nas táboas correspóndense con meses de 30 días naturais, con 20 días laborables (en quenda diúrna). Porén, serán calculadas para cada mes, de acordo cos parámetros que se mencionan a continuación; polo que variarán, conforme cambien os devanditos parámetros, en cada un dos meses que compoñen o ano: © SALARIO BASE E PLUS DE TURNICIDADE (QUENDAS)= DÍAS NATURAISDO MES. © PLUSES DE ASISTENCIA E DISTANCIA = DÍAS LABORABLES DO MES. © PLUS DE NOCTURNIDADE = NOITES DE TRABALLO EFECTIVO.